**Град Крагујевац**

**Градско веће**

**Члану градског већа за образовање,**

**г-дину Манојлу Недељковићу**

**Предмет: Захтев за подношење оставке**

**Поштовани,**

Дана, 25. јула организовали сте пријем у згради Градске управе за најбоље ученике крагујевачких основних школа.

Из Ваше изјаве објављене на званичној интерент страни града може се закључити да је град Крагујевац наградио најбоље основце, односно ђаке генерација. Један леп гест локалне самоуправе, пракса која траје деценијама уназад, а све у складу са побратимством са румунским градом Питештијем.

Ваша изјавa у којој наводите да ***„традиционална размена којом град награђује ђаке генерација на неки начин је и порука осталим ученицима да је њихов труд и рад итекако видљив и да ће бити награђен, па је на неки начин и подстрек за будуће генерације“*** изазива одређену забуну у погледу критеријума за одлазак најбољих ученика.

Не знам да ли Вам је позната чињеница да нису сви најбољи ученици, односно ђаци генерације отишли пут Питештија? Не знам да ли Вам је познато да најбољи ученик Основне школе Светозар Марковић није отишао у Питешти? Да ли је ове године учињен преседан да се на овај начин не награде сви ђаци генерације? Да ли су у питању критеријуми које сте Ви одредили да је најбитнија оцена на полугодишту, а не звање „ђак генерације“?

На основу наведеног, изражавамо озбиљну сумњу у Вашу намеру да пут Питештија иду најбољи ученици, односно ђаци генерације.

Уколико изоставите ђака генерације какву поруку шаљете осталим ученицима где њихов труд и рад може бити занемарен, и какав је то подстрек за будуће генерације, као што наводите у својој изјави?

Ја се не обраћам Вама анонимним писмом, у коме стоји „забринути родитељ“ или пак „забринути ујак“, већ као шеф одборничке групе, јер сматрам да ако су у Питешти путовали ђаци генерације онда је учињена не само велика неправда према једном детету, већ је нанета и штета граду Крагујевцу, па се са правом питамо шта по Вама представља подстрек за будуће генерације.

***Ако је Ваша намера била да се утврђеним критеријумима у Питешти не шаљу ђаци генерације, већ рецимо неко друге дете, као нпр. Ваш син онда се може закључити да дугогодишња пракса награђивања ђака генерације на овај начин губи смисао.***

Овим понашањем, нисте заслужили прелазну оцену као члан Већа за образовање. Када се ради о деци, сви морамо бити достојанстевни, без обзира о чијем детету се ради, Вашем, мом или неком трећем. У друштву постоји много неправди, тешких изазова са којима та деца тек треба да се сретнуине заслужују неправду пре свега од вас, просветних радника, који уместо да их учите правим вредностима, својим делима показујете да ипак нису сва деца једнака.

Да се ове ствари не би дешавале у будућем периоду, а због свега наведеног позивам Вас да поднесете оставку на место члана Већа за образовање. У супротном исту ћемо затражити кроз скупштинску процедуру.

**С поштовањем,**

У Крагујевцу, 07.08.2018. год.

**Шеф одборничке групе**

**Покрет за наш град**

**Милош Анђелковић**

Достављено:

* Председнику Скупштине града Крагујевца, г-дину Мирославу Петрашиновићу
* Градоначелнику града Крагујевца, г-дину Радомиру Николићу
* Заменику градоначелника града Крагујевца, г-дину Ивици Момчиловића